אימאם אל-נסאאי

האימאם אל-נסאאי (829 – 915) או בשמו המלא אבו עבד אל-רחמן, אחמד בן שעיב בן עלי בן בחר אל-ח'ראסאני אל-נסאאִי (בפרסית: ابی عبدالرحمن احمد بن شعیب بن علی بن بحر الخراسانی النسائی), היה מוסלמי ממוצא פרסי, אשר התמחה באיסוף חדית'.

ספרו המוכר בשם "סֻנן אל-נסאאי", (בערבית: سنن النسائي) נחשב לאחד מששת אוספי החדית' החשובים ביותר בקרב הסונים.

חייו 
אל-נסאאי נולד בניסה, עיר עתיקה בח'וראסאן, בשנת 829. הוא החל לרכוש השכלה כבר בגיל צעיר, ואת מסעותיו בעקבות הידע הוא החל כבר בגיל 15, עם הצטרפותו למומחה בתחום החדית' קוטייבה אבן סעיד. במסעותיו הוא הגיע כמעט לכל חצי האי ערב, לעיראק, כופה, חג'אז, סוריה ומצרים.

משפחה 
אימאם אל-נסאאי היה נשוי לארבע נשים, אך עם זאת, בספרי ההיסטוריה מוזכר שהיה לו רק ילד אחד.

מעמדו 
אימאם אל-נסאאי זכה למעמד גבוה מאוד בקרב אנשי הדת המוסלמים, ומגדוליהם הוא זכה לשבחים רבים.
 אימאם אל-ד'הבי אמר עליו: "בשלוש מאות השנים שלאחר ההג'רה לא היה אדם אחד בעל זיכרון מושלם יותר מזה של אל-נסאאי. הוא היה מומחה בתחום החדית', אפילו יותר מאימאם מוסלם, אימאם אבו דאוד, ואבו עיסא (אימאם אל-תרמיד'י). הוא היה באותה הרמה של אימאם אל-בוח'ארי".
 תאג' א-דין א-סובכי אמר פעם "שאלתי את השיח' שלנו, אל-ד'הבי, 'למי היה זיכרון טוב יותר, למוסלם אבן אל-חג'ג' או לאל-נסאאי?' והוא אמר 'לאל-נסאאי'. העלתי את זה בפני אבי (תקי א-דין א-סובכּי), והוא אישר את הדברים".
 אבו עלי אל-נאיסאבורי אמר "גדול המומחים בחדית' או אבו עבד אל-רחמן אל-נסאאי".
 אל-דארקוטני אמר "אבו עבד אלרחמן (אל-נסאאי) היה מעל כל המומחים בתחום הזה (החדית') בזמנו".

ספריו 
אימאם אל-נסאאי כתב רבות בחייו. בין יצירותיו ניתן למצוא את הספרים שלהלן:
 "אל-סנן אל-כּברא" (בערבית: السنن الكبرى)
 "אל-סנן אל-סג'רא" (בערבית: السنن الصغرى)
 "ח'סאאִס אמיר אל-מוּמנין עלי בן אבי טאלב" (בערבית: خصائص أمير المؤمنين علي بن أبي طالب), ספר העוסק באימאם עלי בן אבי טאלב.
 "פדאאִל אלצחאבה" (בערבית: فضائل الصحابة), ספר העוסק בצחאבה.
 "כִּתאב אל-עלם" (בערבית: كتاب العلم, "ספר הידע")

ראו גם 

 אבן חבאן

קישורים חיצוניים

הערות שוליים 

ערכים שבהם תבנית בריטניקה אינה מתאימה
מוסלמים
אנשי דת מוסלמים